Õiend
määruse „Narva Linnavalitsuse eluasemekomisjoni põhimäärus“ eelnõu juurde

1. Sissejuhatus

Eelnõuga tehakse ettepanek kehtestada uus Narva Linnavalitsuse eluasemekomisjoni põhimäärus (edaspidi tekstis põhimäärus).

Praeguse ajani reguleeris Narva Linnavalitsuse eluasemekomisjoni tegevust Narva Linnavalitsuse 13.01.2010 määrusega nr 53 kinnitatud „Narva Linnavalitsuse eluasemekomisjoni põhimäärus“.
 
2. Uue põhimääruse kehtestamise vajadus 

Narva Linnavolikogu võttis 29.10.2020 vastu järgmised määrused, mis reguleerivad munitsipaaleluruumide valdamise, kasutamise ja käsutamisega seonduvat:
· Narva Linnavolikogu määrus nr 18 „Narva linna omandis olevate eluruumide valitsemise kord”, https://www.riigiteataja.ee/akt/410112020026

· Narva Linnavolikogu määrus nr 19 „Eluruumi vajavate isikute arvestuse kord Narva linnas“, https://www.riigiteataja.ee/akt/410112020027

· Narva Linnavolikogu määrus nr 20 „Elamistingimuste parandamist vajavate isikute arvestuse kord Narva linnas“, https://www.riigiteataja.ee/akt/405112020005

· Narva Linnavolikogu määrus nr 21 “Spetsialistidele munitsipaalkorterite üürile andmise kord Narva linnas“, https://www.riigiteataja.ee/akt/405112020006?leiaKehtiv

Seoses sellega tekkis vajadus korrigeerida eluasemekomisjoni pädevust munitsipaaleluruumide valdamise, kasutamise ja käsutamise valdkonnas. 

3. Eelnõu sisu

Eelnõu koosneb 11 paragrahvist.

§ 1.  Üldsätted
§ 2. Komisjoni koosseis
§ 3. Komisjoni pädevus 
§ 4. Komisjoni õigused
§ 5. Komisjoni töökorraldus
§ 6. Komisjoni koosoleku juhatamine
§ 7. Komisjoni otsustusvõimelisus
§ 8. Komisjoni otsuste vastuvõtmise kord
§ 9. Komisjoni koosoleku protokoll
§ 10. Komisjoni sekretäri ülesanded
§ 11. Rakendussätted

Määruse eelnõu §-s 1 on esitatud üldsätted. Kehtiva regulatsiooniga võrreldes ei ole määruse eelnõud selles osas muudetud. 

Eelnõu § 2 sätestab komisjoni koosseisu kinnitamise pädevuse, liikmete volituste lõpetamise alused ja komisjoni sekretäri pädevuse.

Eelnõus kehtestatakse, et komisjonil on sekretär, kes on komisjoni liige, kuid kellel puudub hääletamisõigus. Sekretär korraldab komisjoni tööd ning täidab temale Narva linna õigusaktidega, komisjoni otsusega ja käesoleva määrusega pandud ülesandeid. 

Kehtiva regulatsiooni kohaselt omab sekretär hääletamisõigust, uue regulatsiooni kohaselt see kaotatakse.  Sekretär viib komisjoni nimel läbi haldusmenetluse ja teeb menetluse käigus kogutud dokumentide alusel komisjonile vastavaid ettepanekuid, kannab ette komisjoni koosolekul ettevalmistatud päevakorra küsimusi. Selles olukorras oleks mõistlikum jääda sekretäril otsustuste vastuvõtmisel erapooletuks.

Eelnõu § 3 määratleb eluasemekomisjoni pädevuse. Paragrahvis on täpsustatud komisjoni pädevus lähtuvalt Narva Linnavolikogu 29.10.2020 määrustest nr 18, 19, 20 ja 21. 

Eelnõu § 4 määratleb komisjoni õigused. Võrreldes kehtiva regulatsiooniga ei ole määruse eelnõud selles osas muudetud. 

Eelnõu § 5 sätestab komisjoni töökorralduse. Siin täpsustakse komisjoni koosoleku läbiviimise viisid, milleks on koosolek või e-koosolek (elektrooniliste vahendite abil või kirjalikult e-posti vahendusel).

Koosolekut võib korraldada kas komisjoni liikmete füüsilise kohalolekuga või e-koosoleku kujul kas elektrooniliste vahendite abil või kirjalikult e-posti vahendusel, st elektroonilise kirjade vahetamise teel.

Tsiviilseadustiku üldosa seadust (edaspidi TsÜS) täiendati 24.05.2020 §-ga 33¹, mis sätestab
juriidilise isiku organi koosolekul osalemise elektrooniliste vahendite abil:

§ 33¹. Elektrooniliste vahendite abil organi koosolekul osalemine
1) Juriidilise isiku organi liige võib organi koosolekul osaleda ja teostada oma õigusi
elektrooniliste vahendite abil ilma koosolekul füüsiliselt kohal olemata, reaalajas
toimuva kahesuunalise side abil või muul sellesarnasel elektroonilisel viisil, mis
võimaldab organi liikmel eemal viibides koosolekut jälgida ja sõna võtta ning otsuste
vastuvõtmisel hääletada, kui seaduse või juriidilise isiku põhikirjaga ei ole ette
nähtud teisiti.
2) Elektrooniliste vahendite abil peetavale koosolekule kohaldatakse vastava organi
koosoleku otsuse tegemise kohta sätestatut.

TsÜSi muutmise seletuskirjas sätestatakse, et eelnõuga luuakse tsiviilseadustiku üldosa
seadusesse elektrooniliste vahendite abil juriidilise isiku organi koosolekul osalemise
üldregulatsioon, et kõikidele juriidilise isiku liikidele ja nende organitele kehtiksid
põhimõtteliselt ühesugused võimalused kasutada elektroonilisi võimalusi koosolekute
pidamisel, arvestades siiski iga ühingu ja tema organite erinevaid vajadusi.

Narva linn on samuti juriidiline isik ning seega laieneb isiku
organite (volikogu ja valitsus) istungitele ning organite komisjonide koosolekutele TsÜSi
regulatsioon.

Samuti paragrahvis täpsustatakse, et komisjoni liikmel on võimalus tavapärases korras toimuval koosolekul osaleda füüsiliselt mitte kohale tulles elektrooniliste vahendite kaudu koosoleku juhataja vastava otsustuse alusel.

Eelnõu § 6 sätestab komisjoni koosoleku juhatamise. Võrreldes kehtiva regulatsiooniga ei ole eelnõud selles osas muudetud. Komisjoni koosolekut juhatab reeglina komisjoni esimees, tema äraolekul komisjoni aseesimees.

Eelnõu § 7 määrab komisjoni otsustusvõimelisuse. Komisjon on otsustusvõimeline, kui koosolekust võtab osa üle poole komisjoni liikmetest, sealhulgas komisjoni esimees või aseesimees. 

Eelnõu § 8 sätestab komisjoni otsuste vastuvõtmise korra. Võrreldes kehtiva regulatsiooniga  ei ole määruse eelnõud selles osas muudetud. Komisjoni otsus võetakse vastu koosolekul või e-koosolekul osalevate komisjoni liikmete poolthäälteenamusega. Häälte võrdsuse korral on otsustav komisjoni esimehe hääl, tema äraolekul - aseesimehe hääl.

Eelnõu §-s 9 määratletakse sätted, mis puudutavad komisjoni koosoleku protokolli. Võrreldes kehtiva regulatsiooniga on selles osas tehtud muudatused. Kehtivas põhimääruses sätestatakse, et komisjon võib valida oma hulgast protokollija, kes koostab komisjoni protokolli. 
Eelnõu kohaselt jäetakse see säte välja, kuna on otstarbekam korraldada komisjoni koosolekute protokollimine väljaspool komisjoni liikmeid. Paragrahvi kohaselt korraldab ja tagab komisjoni tehnilise teenindamise ja asjaajamise linnamajandusamet.

Eelnõu § 10 reguleerib komisjoni sekretäri ülesandeid.

Kuna osa komisjoni pädevusest on otsustuste tegemine isikute ja perede eluruumi vajavate, elamistingimuste parandamist vajavate või munitsipaalkorteri üürimist taotlevate isikutena arvele võtmise taotluste suhtes, siis tegemist on haldusmenetlusega ning selle käigus tehtavate otsustega.
Vastavalt haldusmenetluse seaduse § 8 punktile 2 haldusorganisiseselt määratakse isikud, kes tegutsevad haldusmenetluses haldusorgani nimel, kui seaduses või määruses ei ole sätestatud teisiti. Põhimääruses tehakse ettepanek määrata komisjoni sekretär isikuks, kes tegutseb haldusmenetluses komisjoni nimel ning määratletakse tema ülesanded.

Eelnõu § 11 kehtestab rakendussätted.

Määruse eelnõu § 11 lõikega 1 tunnistatakse kehtetuks Narva Linnavalitsuse 13.01.2010 määrus nr 53 „ Narva Linnavalitsuse eluasemekomisjoni põhimäärus“.

Määrus jõustub seaduses sätestatud korras.


(allkirjastatud digitaalselt)

Jelena Skulatšova
varade osakonna juhataja
direktori ülesannetes

